PRÍLOHA Č. 6 SÚŤAŽNÝCH PODKLADOV - Zmluva o ochrane dôverných informácií

**DOHODA O OCHRANE DÔVERNÝCH INFORMÁCIÍ**

uzatvorená v zmysle ustanovenia § 269 ods. 2 a § 271 zákona č. 513/1991 Zb. Obchodný zákonník v platnom znení

medzi zmluvnými stranami:

**1. Národné centrum zdravotníckych informácií**

sídlo: Lazaretská 26, 811 09 Bratislava

Štatutárny zástupca: Mgr. Pavol Vršanský, riaditeľ

IČO: 00165387

DIČ: 2020830119

IČ DPH: nie je platca DPH

(ďalej len „**zmluvná** **strana**“ alebo „**Poskytovateľ“**)

a

**2. ...........**

Sídlo: ..........

zástupca: ..........

IČO: ..........

DIČ: ..........

IČ DPH: ..........

(ďalej len **„zmluvná strana**“ alebo **„Prijímateľ“**)

(ďalej spolu aj ako „zmluvné strany“ alebo jednotlivo ako „zmluvná strana“)

**Čl. I**

**Úvodné ustanovenia**

1. Poskytovateľ vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len **„zákon o verejnom obstarávaní“**) verejné obstarávanie zákazky „Národný archív obrazových vyšetrení“ (ďalej **len „verejné obstarávanie**“).
2. Zmluvné strany súhlasia v súlade s ust. § 22 ods. 4 zákona o verejnom obstarávaní s potrebou zachovania mlčanlivosti a ochranou dokumentov a informácií, ktoré Poskytovateľ označil za dôverné v tejto Dohode o ochrane dôverných informácií (ďalej len „**dohoda**“).

**Čl. II**

**Predmet dohody**

1. Na základe dohody sa Prijímateľ zaväzuje dodržiavať mlčanlivosť o dôverných informáciách špecifikovaných v tomto článku dohody, a ktoré mu boli poskytnuté Poskytovateľom v súvislosti s verejným obstarávaním.
2. Dôverné informácie, ktoré sú predmetom ochrany v zmysle dohody sú najmä:
	1. dokumenty a informácie, ktoré sú najmä technického charakteru, a ktoré sú nevyhnutne potrebné za účelom vypracovania ponuky v rámci verejného obstarávania, najmä, nie však výlučne informácie obsiahnuté v nasledovných dokumentoch:
* *Požiadavky na ochranu informácií a informačných aktív*, ku ktorým Poskytovateľ umožňuje prístup na základe tejto dohody elektronicky prostredníctvom systému JOSEPHINE
* *Koncept K+D*, Aktuálne integračné manuály k eZdraviu a *Posledná verzia detailného návrhu riešenia pre RISEZ*, ku ktorým Poskytovateľ umožňuje prístup na základe tejto dohody na špeciálne vytvorenom pracovisku za týmto účelom v priestoroch Poskytovateľa k nahliadnutiu;
	1. akékoľvek poskytnuté informácie, ktoré nie sú inak verejne prístupné, najmä akákoľvek informácia technického, obchodného, finančného, právneho alebo iného charakteru, poskytnutá Prijímateľovi, a ktoré Poskytovateľ označí ako dôverné, alebo s ktorými sa má nakladať vzhľadom na okolnosti známe Prijímateľovi pri poskytnutí informácií, ako s dôvernými;
	2. technické, obchodné, finančné, prevádzkové alebo všetky iné informácie, ktoré Poskytovateľ poskytne Prijímateľovi v súvislosti s verejným obstarávaním alebo s ktorými sa Prijímateľ oboznámi iným spôsobom v súvislosti s verejným obstarávaním alebo informácie, s ktorými sa má nakladať, vzhľadom na okolnosti známe Prijímateľovi pri ich poskytnutí ako s dôvernými, alebo akékoľvek informácie a údaje, z povahy ktorých je pochopiteľné pre akúkoľvek osobu, že sú dôverné, vrátane osobitne chránených údajov;
	3. akékoľvek informácie týkajúce sa „know-how“, patentov, autorského práva, obchodného tajomstva, procesov, postupov, programov návrhov, vzorcov, údaje o počítačových alebo softvérových programoch, rozpočtoch, koncepciách a iné informácie v akejkoľvek podobe, ktoré boli poskytnuté Prijímateľovi Poskytovateľom.

(ďalej len spoločne **„dôverné informácie“**)

1. Za dôverné informácie sa nepovažujú informácie, ktoré:
	1. sú alebo sa stanú verejne dostupnými inak ako porušením povinnosti Prijímateľa podľa dohody,
	2. boli získané od tretej osoby, ktorá je oprávnená šíriť tieto informácie,
	3. boli pred uzavretím dohody známe bez akejkoľvek povinnosti dodržiavať ich dôvernosť,
	4. sú súčasťou zverejnenej dokumentácie Poskytovateľa v rámci verejného obstarávania.
2. Prijímateľnie je oprávnený a zároveň sa zaväzuje neoboznamovať sa s akýmikoľvek údajmi a informáciami spracovávanými poskytovateľom v akýchkoľvek jeho informačných systémoch alebo iných systémoch, či v akýchkoľvek hmotných alebo nehmotných podobách, ktoré majú charakter osobných údajov, ako aj akýchkoľvek iných údajov alebo informácii, ktoré sú chránené osobitnými právnymi predpismi, pokiaľ tieto iné údaje alebo informácie nesúvisia s verejným obstarávaním (ďalej aj ako „**osobitne chránené údaje**“). Za týmto účelom je Prijímateľ povinný zdržať sa akýchkoľvek prístupov, vstupov alebo zásahov do informačných systémov alebo iných nosičov týchto osobitne chránených údajov Poskytovateľa, s ktorými by sa mohol akýmkoľvek spôsobom oboznámiť. V prípade, ak by sa tieto osobitne chránené údaje stali známymi Prijímateľovi náhodným alebo akýmkoľvek iným spôsobom bez aktívnej účasti Poskytovateľa alebo bez osobitnej písomnej dohody medzi zmluvnými stranami tejto dohody, Poskytovateľ je povinný tieto osobitne chránené údaje zachovávať a neposkytnúť ich akejkoľvek tretej osobe.
3. Na účely tejto dohody ostávajú dôverné informácie natrvalo vo vlastníctve Poskytovateľa. Poskytnutím dôverných informácií Prijímateľovi, Prijímateľ v žiadnom prípade nenadobúda právo na akékoľvek použitie patentov, autorských diel, ochranných známok, obchodných tajomstiev, ako aj iných práv duševného vlastníctva, alebo iných práv patriacich Poskytovateľovi alebo tretím osobám, ktoré sa dostanú v súvislosti s poskytnutím dôverných informácií do jeho dispozície. Žiadna zmluvná strana dohody nie je oprávnená bez predchádzajúceho písomného súhlasu druhej zmluvnej strany dohody postúpiť práva a povinnosti vyplývajúce z dohody na inú osobu.
4. Poskytovateľ sprístupní dôverné informácie Prijímateľovi za účelom vypracovania ponuky v rámci verejného obstarávania až po podpise tejto dohody.
5. Ustanovenia tejto dohody sa primerane použijú tiež na akékoľvek a všetky obchodné alebo komerčné informácie strán, zahrňujúce najmä, nie však výlučne, špecifikácie, plány, náčrty, modely, vzorky, dáta, počítačové programy, software, dokumentáciu, zachytené, či už písomne alebo ústne, pokiaľ sú tieto informácie považované za obchodné tajomstvo podľa príslušných právnych predpisov, najmä § 17 a nasl. a § 271 zákona č. 513/1991 Zb. Obchodného zákonníka v znení neskorších predpisov.

**Čl. III**

**Povinnosti Prijímateľa**

1. Prijímateľ sa zaväzuje dodržiavať a prijať zodpovedajúce technické, organizačné a iné opatrenia potrebné na ochranu dôverných informácií, ktoré mu boli alebo mu budú poskytnuté, alebo sprístupnené, pred neoprávnenou manipuláciou s nimi, minimálne však také opatrenia, ktoré sú porovnateľné s opatreniami aké dodržiava pri ochrane vlastných údajov podobnej povahy a dôležitosti (ktoré však nebudú v menšom rozsahu a kvalite, ako je rozumné a obvyklé).
2. Prijímateľ sa zaväzuje, že bude chrániť dôverné informácie Poskytovateľa minimálne v rozsahu, ako dôverné informácie vlastné, najmä bude chrániť dôverné informácie pred ich zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako v súvislosti s verejným obstarávaním, nevyužije ich vo svoj vlastný prospech (okrem vypracovania ponuky) ani v prospech akejkoľvek tretej osoby ani ich nebude používať v rozpore s účelom tejto dohody a ani žiadne z dôverných informácií neodovzdá ani neposkytne žiadnej inej fyzickej ani právnickej osobe, a to počas a ani po ukončení verejného obstarávania.
3. Prijímateľ môže použiť dôverné informácie iba pre účely vypracovania ponuky pre verejné obstarávanie. Počas priebehu verejného obstarávania a po jeho skončení Prijímateľ nesmie bez akéhokoľvek časového obmedzenia použiť dôverné informácie na akýkoľvek účel. Prijímateľ zároveň nesmie bez akéhokoľvek časového obmedzenia poskytnúť akékoľvek dôverné informácie tretím osobám, pokiaľ nie je v tejto dohode výslovne uvedené inak.
4. Prijímateľ nie je oprávnený vyhotovovať kópie dokumentov obsahujúcich dôverné informácie, vrátane kópií technických nosičov, obsahujúcich dôverné informácie. Dôverné informácie môžu byť poskytnuté, reprodukované, kopírované, zhrnuté alebo distribuované, či už vcelku alebo čiastočne, iba za podmienok uvedených v tejto dohode, pokiaľ sa zmluvné strany tejto dohody písomne nedohodnú inak.
5. Prijímateľ súhlasí a zaväzuje sa, že bude všetky dôverné informácie získané podľa tejto dohody oddeľovať od ostatných dôverných informácií, aby sa predišlo ich zmiešaniu sa.
6. Prijímateľ nie je oprávnený poskytnúť dôverné informácie Poskytovateľa tretím osobám v Slovenskej republike, alebo aj mimo územia Slovenskej republiky s výnimkou prípadov podľa tohto článku.
7. Prijímateľ môže poskytnúť dôverné informácie iba v nevyhnutnom rozsahu a výlučne na účely verejného obstarávania svojim zamestnancom, splnomocneným alebo povereným osobám a iným zástupcom ako aj svojim externým právnym a iným odborným poradcom a konzultantom, pokiaľ takéto osoby súhlasili s tým, že budú viazané touto dohodou alebo podobnou dohodou za rovnakých podmienok, aké sú uvedené v tejto dohode. V prípade poskytnutia dôverných informácií osobám uvedeným v tomto bode zodpovedá za ochranu takto poskytnutých údajov priamo Prijímateľ, akoby tieto informácie spracúval sám. Prijímateľ je povinný bez požiadania Poskytovateľa bezodkladne preukázať, že zabezpečil zachovávanie mlčanlivosti a zákaz použitia informácií podľa tohto bodu.
8. Prijímateľ môže poskytnúť dôverné informácie inej osobe ako je uvedená v tejto dohode iba (i) po predchádzajúcom písomnom súhlase Poskytovateľa s takýmto poskytnutím a (ii) po tom, čo takáto osoba, ktorej sa majú zverejniť informácie uzavrela dohodu o ochrane dôverných informácií s Poskytovateľom.
9. Prijímateľ sa zaväzuje oznámiť Poskytovateľovi akékoľvek neoprávnené použitie, poskytnutie alebo zverejnenie dôverných informácií, a to bezodkladne po ich zistení, a následne spolupracovať pri znovuobnovení ochrany dôverných informácií a zabránení ich ďalšiemu neoprávnenému použitiu.
10. Prijímateľ sa zaväzuje znehodnotiť/vymazať, najneskôr do päť (5) pracovných dní odo dňa ukončenia verejného obstarávania, všetky dokumenty obsahujúce dôverné informácie, a to rovnako všetky originály technických nosičov obsahujúcich dôverné informácie, s výnimkou dôverných informácií a všetkých kópií dôverných informácií, ktoré je Prijímateľ povinný uchovávať podľa právnych predpisov.
11. Táto dohoda nebráni sprístupňovaniu dôverných informácií zo strany Prijímateľa:
	1. kompetentnému súdnemu, správnemu, rozhodcovskému alebo inému príslušnému rozhodovaciemu orgánu, v súvislosti s akýmkoľvek súdnym, správnym, rozhodcovským, či iným úradným konaním vzniknutým a vedeným v súvislosti s obchodnými vzťahmi medzi stranami, alebo
	2. ak majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu,
	3. v súlade s právnym predpisom, pravidlom alebo oficiálnym príkazom kompetentného zákonodarného, vládneho, medzivládneho alebo nadnárodného verejného orgánu, agentúry alebo organizácie, podľa ktorého je zmluvná strana povinná alebo požadovaná konať, alebo
	4. vládnej, daňovej alebo inej kontrolnej autorite alebo banke alebo pobočke zahraničnej banky, ktoré sú oprávnené a kompetentné ich vyžadovať v súlade s predpismi.

Prijímateľ pred takým sprístupnením informuje o požiadavke na sprístupnenie Poskytovateľa a vykoná primerané opatrenia potrebné na ochranu dôverných informácií Poskytovateľa a bude spolupracovať s Poskytovateľom na náklady Poskytovateľa, na zabezpečení plnenia potrebného príkazu, rozhodnutia alebo iného obdobného aktu na ochranu dôverných informácií.

**Čl. IV**

**Zmluvné sankcie**

1. Prijímateľ berie na vedomie, že porušenie ustanovení tejto dohody môže spôsobiť nenapraviteľné škody Poskytovateľovi, za ktoré Poskytovateľ ako poškodená strana nemôže byť adekvátne a primerane odškodnená v peniazoch. Preto je poskytovateľ oprávnený, popri akýchkoľvek ďalších náhradách a bez ich obmedzenia, ako aj bez vzdania sa dostupnej ochrany, zakázať ďalšie použitie alebo inak spravodlivo ochrániť poskytnuté dôverné informácie, pričom má nárok aj na náhradu s tým vzniknutých právnych trov a iných poplatkov ako sú cestovné a bežné náklady, náhrada času, to všetko v rozsahu rozhodnutia kompetentného súdu, ako aj má právo vykonať opatrenia na predídenie porušenia tejto dohody a na zabezpečenie jej vynútiteľnosti.
2. V prípade porušenia povinností Prijímateľa uvedených v článku III dohody je Poskytovateľ oprávnený, nie však povinný, požadovať od Prijímateľa zaplatenie zmluvnej pokuty vo výške 100.000 Eur (slovom stotisíc Eur), za každé jednotlivé porušenie povinnosti. Zmluvná pokuta je splatná na základe doručenej faktúry v lehote splatnosti v nej uvedenej. Okrem toho je Prijímateľ povinný vydať Poskytovateľovi bezdôvodné obohatenie, ktoré by získal porušením svojich povinností podľa tejto dohody, v lehote do pätnásť (15) pracovných dní od uplatnenia požiadavky Poskytovateľa. Za nedodržanie lehôt uvedených v tomto bode môže Poskytovateľ požadovať od Prijímateľa zmluvnú pokutu vo výške 0,05 % z dlžnej sumy za každý, aj začatý deň omeškania. Zaplatením zmluvnej pokuty nie je akokoľvek dotknutý nárok Poskytovateľa na náhradu škody v celom rozsahu spôsobenej porušením povinnosti, na ktorú sa zmluvná pokuta vzťahuje. Nárok na náhradu škody je Poskytovateľ oprávnený uplatniť popri zmluvnej pokute a to v plnej výške.
3. Prijímateľ nesie zodpovednosť za škodu spôsobenú tým, že porušil niektorú z povinností uvedených v čl. III dohody. Rovnako Prijímateľ zodpovedá za škodu v prípade, že svojím konaním alebo opomenutím umožnil, čo aj nepriamo, porušenie ochrany dôverných informácií tretej osoby. Prijímateľ zodpovedá za akékoľvek nároky tretích osôb uplatnené voči Poskytovateľovi a vyplývajúce z porušenia povinností Prijímateľa podľa tejto dohody.

**Čl. V**

**Záverečné ustanovenia**

1. Táto dohoda je úplnou dohodou strán ohľadom záležitostí uvedených v tejto dohode a nezakladá akýkoľvek záväzok niektorej zmluvnej strany uzavrieť zmluvu alebo uskutočniť transakciu s druhou zmluvnou stranou alebo ju akýmkoľvek spôsobom kompenzovať, okrem prípadu, ak sa zmluvné strany dohodnú inak v samostatnej písomnej dohode riadne podpísanej oboma zmluvnými stranami. Neuplatnenie alebo oneskorené uplatnenie ktorýchkoľvek práv podľa tejto dohody niektorou zo zmluvných strán, alebo nevykonávanie týchto práv nebude vykladané ako vzdanie sa týchto práv, pokiaľ takéto vzdanie sa nie je vyhotovené v písomnej forme príslušnou zmluvnou stranou a doručené druhej zmluvnej strane. Žiadne vzdanie sa práv súvisiacich s konkrétnym prípadom nepredstavuje vzdanie sa iných práv alebo rovnakých práv v ďalších prípadoch.
2. Pokiaľ bude niektoré z ustanovení tejto dohody vyhlásené kompetentným súdom za nezákonné, neplatné alebo nevynútiteľné, toto vyhlásenie nebude mať žiaden vplyv na platnosť alebo vynútiteľnosť ostatných ustanovení dohody.
3. Okrem obmedzení uvedených v tejto dohode, všetky práva a povinnosti vzniknuté podľa tejto dohody budú trvať aj bez ohľadu na skutočnosť, či zmluvné strany uzavreli ako výsledok verejného obstarávania zmluvu alebo nie, či zmenili alebo ukončili svoj zmluvný vzťah, pokiaľ sa strany výslovne písomnou formou nedohodnú inak.
4. Dodatky a zmeny tejto dohody môžu byť vykonané iba písomne po vzájomnej dohode zmluvných strán.
5. Táto dohoda je uzatvorená na dobu neurčitú. Vzhľadom na skutočnosť, že práva a povinnosti podľa článku III a článku IV dohody prislúchajú stranám bez časového obmedzenia, nie je možné túto dohodu vypovedať.
6. Dohoda je vyhotovená v dvoch (2) rovnopisoch, po jednom pre každú zmluvnú stranu.
7. Právne vzťahy, ktoré nie sú upravené dohodou sa spravujú príslušnými ustanoveniami Obchodného zákonníka v znení neskorších predpisov a ostatných všeobecne záväzných právnych predpisov.
8. Zmluvné strany sa dohodli, že svoje prípadné vzájomné spory v súvislosti s plnením alebo výkladom dohody budú prednostne riešiť vzájomným rokovaním s cieľom dohody o sporných skutočnostiach.
9. Písomnosti si budú zmluvné strany doručovať na adresu sídla uvedenú v tejto dohode. Zmenu sídla je zmluvná strana povinná bezodkladne písomne oznámiť druhej zmluvnej strane. Zmluvné strany sa dohodli, že v prípade vrátenia zásielky odosielateľovi z akéhokoľvek dôvodu platí, že písomnosť bola doručená adresátovi dňom vrátenia zásielky odosielateľovi, aj keď sa o tom adresát nedozvedel.
10. Dohoda nadobúda platnosť a účinnosť dňom jej podpisu zmluvnými stranami.
11. Zmluvné strany vyhlasujú, že si dohodu prečítali, jej obsahu porozumeli a na znak súhlasu ju vlastnoručne podpisujú.

Za Poskytovateľa: Za Prijímateľa:

V Bratislave, dňa \_\_\_\_\_\_\_\_\_\_ V \_\_\_\_\_\_\_\_\_\_, dňa \_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Pavol Vršanský

riaditeľ

Národné centrum zdravotníckych informácií